Tichý, Ladislav, prvý námestník generálneho prokurátora SR (2011-07-06):
Ďakujem pekne za slovo. Ak dovolíte, vážené poslankyne, páni poslanci, ja budem reagovať, budem sa snažiť konkrétne reagovať. Nie je mojím zvykom hovoriť všeobecne. Ale prvá konkrétna reakcia je asi takáto. V žiadnom prípade prokuratúra, a už vôbec nie Generálna prokuratúra, nemá za ušami politikov a ani nemá záujem o takéto niečo. Tento problém tu podsúva niekto iný. Správa nie je ladená politicky a ani nebude ladená politicky a ani nikdy nebola ladená politicky. Keď si budete čítať aj iné ustanovenia, kde, rovno si pozrite stranu 91, ak chcete, kde my vysvetľujeme, napr. pokiaľ sa týka mladistvých a maloletých, prečo asi dochádza k určitej trestnej činnosti, čo sa asi deje, tak tam tiež musíme trošku sa pohrať s tými sociálnymi motívmi a nechtiac možnože aj s politickými, že čo vlastne sa deje s tými deťmi, prečo páchajú trestnú činnosť, že ako to je. Čiže začal tento problém tým záverom. Je to, prosím pekne, jedna strana. Nič viac, je to názor prokuratúry k tomu, čo sa vlastne stalo v tom októbri, v novembri, nič viac. Nikoho tam neurážame, nehovoríme osobne o tom, že kto to zavinil, alebo nezavinil. Je tam iba holý fakt, že zrazu sa to všetko otočilo naopak. Zhruba mesiac alebo dva po hlasovaní o predchádzajúcej správe, ktorá dopadla vynikajúco. Takže čo sa vlastne stalo? To sa zrazu za mesiac stal zo Šavla Pavel? Alebo z Pavla Šavel, naopak? Je to vôbec možné? Takže toľko k tomu záveru. Ten záver, opakujem ešte raz, nemyslím si, že je urážlivý. Je, ak sa niekto pozrie do zrkadla a vidí svoju tvár, tak musí ju brať, že taká tvár je. A toto som už povedal aj na tom výbore pánovi poslancovi Poliačikovi. A skutočne som aj povedal aj to a som rád, že tá správa bola preštudovaná, prečítaná, ako vidím, všetkými. Ak nám ale niekto vyčíta, že tá správa je dokumentačného charakteru alebo štatistického, sa mýli. Hovorím ešte raz, my máme extra takúto hrubú štatistiku k tomu. Snažíme sa zaoberať aj dôvodmi trestnej činnosti, snažíme sa zaoberať príčinami, snažíme sa nachádzať aj riešenie. Je to na takej úrovni, ako tá správa dovoľuje. Nie je vylúčené, že ak vás zaujme niektorá časť a budete ju chcieť rozobrať skutočne právne, to znamená dôvody, prečo dochádza k takej alebo hentakej trestnej činnosti alebo prečo, alebo prečo dochádza k vzťahom, k určitým, že je tam meškanie, je tam problém právnej kvalifikácie a podobne. To sa tiež dá vysvetliť, stačí položiť takúto úlohu pred generálneho prokurátora. Pred generálneho prokurátora bola postavená aj úloha, okrem iného, to odpovedám pánovi poslancovi Zajacovi, Akčný plán predchádzania všetkým formám diskriminácie, rasizmu, xenofóbie, antisemitizmu a tak ďalej a tak ďalej. Na tejto správe, na tejto činnosti a komisii sa zúčastňujeme a tak isto aj v roku 2010. Stačí si prečítať stranu tri. Neni problém. Tam vidíte zhruba povedané, že čo Generálna prokuratúra robila aj v takýchto oblastiach. To znamená nesúhlasím s tým, že by sa prokurátori alebo Generálna prokuratúra chovala k tejto otázke, to znamená ľudské práva, arogantne. Je tu množstvo trestných činov, ktoré, ktoré sme stíhali v tejto oblasti, a čo je teda dôkazom, že to nie je pravda. Že to je vytrhnuté z kontextu, možnože nejaký jeden problém. Pokiaľ sa týka ďalších námietok, že, že tu ide o kritiku vedenia Generálnej prokuratúry. Parlament je oprávnený vedenie Generálnej prokuratúry kritizovať, proti tomu nemôžem mať nič, to je v poriadku. Ale táto správa nie je o Generálnej prokuratúre, táto správa je o prokuratúre. To znamená, že je to komplex celej činnosti, čo tá prokuratúra robí. Tu sa vedenie spomínajú a možnože na dvoch, na troch stranách, viac nič. Podstatná časť práce spočíva na okresných prokuratúrach. Čiže ak zamietnete túto správu, v podstate ste nespokojní s prácou okresných prokuratúr. Tak potom vymeníme všetkých tisícdvesto ľudí! Alebo tisícštyristo aj s administratívou. Už potom iná možnosť asi nebude. Ale pozrite sa na tie čísla bez toho, žeby ste to, žeby ste si dali pred sebou, pred oči zásteru nejakej tej, tých problémov od toho októbra minulého roku! Pozrite si ich objektívne! Pozrite si jednotlivé vyjadrenia, čo a kde robíme. A teraz, pán poslanec Dostál, ten metodický pokyn alebo k tomu problému toho domáceho násilia. Poviem vám na rovinu, že to, že ste dostali tú tretiu odpoveď, lebo ja viem presne o čo ide, máte ju vďaka mne. A poviem vám prečo. Lebo mi ju doniesli na vybavenie, váš podnet, ja som si to prečítal, zavolal som si prokurátorku a musím s vami súhlasiť, som jej povedal: No ale, nehnevaj sa, ja vôbec nerozumiem, čo píšeš. Veď tu máš jasne položené otázky, mala si na ne odpovedať. Tak ešte raz, skúsme to. Prosím ťa, nevykladajte tam nejaké nezmysly, čo, kde je, a napíšte na rovinu, ako to vyzerá, kde to je a tak ďalej. A po bodoch odpovedajte, tak ako ste dostali otázku. Nevymýšľajte si nejaké iné veci. Čiže viem presne, o čo išlo. Problém spočíva v tom, že žiadny predpis na domáce násilie, ktorý by sme mali interného charakteru, nie je, pretože tam je jedine úprava v zákone. A to je dosť problematická otázka. A vôbec stíhanie tých vecí, to by bolo na dlhší rozhovor, to by bolo asi na samostatnú správu, vôbec. A bol som jeden z tých, ktorý ešte pred troma rokmi, keď domáce násilie rezonovalo aj na stránkach Občianskeho súdneho poriadku, kde som presadil určité oprávnenia zásahu, možnosti súdu, ktoré mali urýchliť práve tým postihovaným osobám, ktoré boli postihnuté domácim násilím, aby sa takéhoto násilníka zbavili. Čiže toľko to k tejto otázke. Pokiaľ sa pýtate na skládku v Pezinku, Malinovú a tak ďalej. Najprv poviem, že tieto veci, ale ani toto, čo som povedal, nie je súčasťou tejto správy. To sú vaše osobné pocity a dojmy, ale nie sú súčasťou tejto správy. Na skládku v Pezinku aj Malinovú som vám odpovedal, dokonca písomne. Viac by som nemal čo k tomu dodať. Mám možno iba pre vás jednu ponuku, ak chcete, ja zavolám, pretože tú skládku, ani som netušil v podstate o čo ide, to robila krajská prokuratúra v Bratislave, prídete, navštívite ma na Generálnej prokuratúre, vezmeme tie spisy a vysvetlíme si to. To je uzavretá vec, to znamená ja nemám problém s vami o tom diskutovať a vypočuť si, ak chcete, ten môj názor, a ja vypočujem váš názor, hej, alebo názor námestníka krajského prokurátora. Pokiaľ môžem ešte k týmto otázkam, ktoré predložila pani poslankyňa Dubovcová. Súdy a prokuratúru si nedovolím zrovnávať. Viem veľmi dobre, čo je to nezávislosť súdov. A viem veľmi dobre, aké postavenie majú súdy nielen u nás, ale aj v Európe. Spomínanie Benátskej komisie v tomto ohľade, že prokuratúra taká nemôže byť, je v poriadku, ale chcem povedať, že naša prokuratúra je samostatná. A nebudem sa tu hrať so slovíčkami – nezávislá, samostatná a podobne, ale tá prokuratúra má svoje postavenie dané v ústave. A z tohoto treba aj vychádzať. Naviac, keď už ste spomenuli Benátsku komisiu, jednoznačne povedala Benátska komisia, že naviazanie prokuratúry na politickú moc, že je nevhodné. V akomkoľvek rozsahu. A tak isto aj na výkonnú moc. Pokiaľ sa týka vášho, vašej námietky, ktorá by naznačovala, že v našej správe je, že prokuratúra vykonáva dohľad nad súdmi, to nie je pravda, nič tam také nespomíname. Takéto niečo nie je, ani nemôže byť. Prokurátor má oprávnenie podať iba návrh na súd a vstúpi do konania, alebo podať obžalobu. Je pravdou, že niekde sa môže nájsť v správe, že súdy o tejto otázke nerozhodujú jednotne, napríklad poviem, to znamená, že je naše skonštatovanie, že sme trošku v našej odbornej činnosti dopletení, ako máme postupovať, lebo je ťažko si potom vybrať ďalší postup, keď viem, že senát A má takýto názor, senát B má na tú istú vec iný názor a ešte aj senát C môže mať tretí názor. Čiže ale ja nemôžem odpísať či už podateľovi alebo takisto nemôžem ani trestné stíhanie viesť podľa toho, že, a rozhodovať si, že kde žalobu alebo obžalobu ktorému senátu podám. Čiže to bolo len také poťažkanie si, nič viac. Ale o tom, o otázke, že by prokurátor mal vykonávať dohľad nad súdmi, tam nikde nie je ani slovo. Také niečo vy tam nenájdete, to nie je pravdou. Ešte jedna námietka sa tu objavila, že táto správa neobsahuje analýzu a neobsahuje jednotlivé úlohy na rok 2010. Keď si prečítate hneď úvod správy, tam máte jednu úlohu alebo dve, ktoré plnila prokuratúra, ďalej nájdete v netrestnej oblasti dve až štyri úlohy, ktoré prokuratúry plnili, všeobecného charakteru, kde vykonávali previerky na orgánoch verejnej správy s následnými výsledkami, ktoré tam sú zverejnené, že čo sa teda stalo, čo sme zistili a aké opatrenia sme prijali v tomto smere. Teda chcem tým aj naznačiť, že by tam chýbala analýza, no to by som musel vedieť, v ktorej časti tam chýba analýza. Ak chcete rozobrať analyticky niektorý trestný čin alebo niektoré ustanovenie, napríklad zákona o katastri, to je môžno doplniť, nikdy sa nebudeme brániť takýmto veciam, nevidím v tom žiadny problém. Ale povedať vo všeobecnosti, že chýbajú analýzy, tak potom môžeme dospieť asi k tomu, ak to takto bude, že tu predložím asi päťtisícstranovú správu, keď potom budem analyzovať. Čiže ak má byť nejaká analýza, alebo v nejakej oblasti, tak by som chcel vedieť teda, v ktorej. Na záver chcem povedať asi toľko, čo som povedal na začiatok. Nie je naším problémom to, že sme sa dostali medzi takéto mlynské kolá. My sme to nezavinili. V podstate sme do toho spadli na konci minulého roku vcelku nevinne. Stali sa z nás známe osoby, o ktoré majú záujem nielen novinári, ale ešte aj rôzni iní ľudia. Myslím si, že túto situáciu si nepraje žiadny sudca ani prokurátor, teraz poviem znova aj tých sudcov. Lebo som si istý, že nie, že si to nepraje nikto. Čiže nie našou vinou sme sa dostali do takejto nezávideniahodnej pozície. Túto správu v minulosti, ako povedal pán poslanec Poliačik správne, nikdy, nikto, nikdy nenamietal, bola vždy obdobného charakteru, pretože na jej formuláciu neexistuje žiadny systém, neexistuje žiadna osnova. To znamená, že sa robí dobrých dvadsať rokov takýmto spôsobom stále. Nikto nikdy ju nenamietal. Teraz sa idú diať veci, ktoré sú úplne nového charakteru. Ale ak si myslíte, že nový generálny prokurátor tu správu je schopný urobiť nejakým iným spôsobom, pokiaľ vy si nedáte svoje požiadavky na neho, teda, čo chcete tam mať konkrétne, tak to sa mu nemôže podariť. Pretože tá činnosť prokuratúry je namierená určitým cieľom, má svoje úlohy. Je to jednoducho vec, ktorá má určitý systém, a ten systém sa prejaví takýmto spôsobom. Nemôžete predsa opravovať Škodovku súčiastkami, ktoré sú z Mercedesu. A ak vy budete chcieť činnosť prokuratúry napravovať, alebo chcieť od nej správu spôsobmi, napr. ktoré sú vlastné Národnej banke, alebo, ja neviem, ministerstvu financií, to znamená, že úplne iná osnova by bola, tak to sa nedostaneme asi nikde. Ja vám ďakujem za pozornosť a prosím, aby ste zvážili váš ďalší postoj. On síce nemá na prokuratúru pri tých všetkých útokoch a nedorozumeniach takmer žiadny vplyv, takto vám to ešte poviem. Ale nie je dobré aj v tomto bode sa úplne rozísť a najmä skonštatovať, že nie. Ja beriem od vás, opakujem, ako som začal, aj kritickú pripomienku, no nemuseli ste nám napísať tú štvrtú časť, ale zoberte vy to odo mňa, čo som vám povedal, nastavili sme vám iba zrkadlo, nič iné. Ďakujem za pozornosť.